text: Pablo Hasel entrarà a la presó per comunista
  "I no hi ha democràcia perquè les lleis no s'apliquen igualitàriament ni democràticament"
  09.02.2021 - 20:51
  Actualització: 09.02.2021 - 21:12
  Segons l'últim informe de Freemuse, ONG que fa tasques de consultoria per a les Nacions Unides, l'estat espanyol és el que té més artistes empresonats al món, amb catorze processats i amb penes privatives de llibertat. A la llista no s'hi inclouen els rapers Valtònyc, exiliat a Brussel·les per evitar la presó, ni Pablo Hasel, a punt d'entrar-hi. Espanya és seguida de l'Iran i Turquia.
  "Les ambigües definicions de terrorisme permeten als governs d'investigar artistes amb acusacions d'enaltiment de terrorisme, tal com succeeix a Turquia i Espanya", diu l'informe, que també assenyala l'estat espanyol com a exemple de censura en assumptes relacionats amb les creences religioses.
  A Pablo Hasel l'han condemnat per tres delictes: enaltiment del terrorisme, injúries a la corona i injúries a les institucions de l'estat, pels missatges que va escriure al seu compte de Twitter i va expressar en les seves cançons penjades a YouTube.
  També acusen d'injúries a la corona els dotze rapers de La Insurgencia i Valtònyc, entre altres. Mentrestant, el rei emèrit viu el seu particular exili de luxe als Emirats Àrabs.
  Organismes com ara el Tribunal Europeu de Drets Humans ja han criticat l'existència del delicte d'injúries a la corona, afirmant que protegir de manera especial el rei en matèria d'injúries i calúmnies no s'ajusta a l'esperit del Conveni Europeu de Drets Humans, que Espanya va subscriure. Encara més, el Comitè de Drets Humans de l'ONU ha reiterat la seva preocupació per l'existència de delictes que protegeixen especialment les faltes de respecte per les banderes i els símbols o la difamació del cap d'estat. Per no parlar de la instrumentalització del delicte d'odi en defensa de la monarquia davant la crema d'imatges dels monarques o per a protegir les forces de seguretat davant de qualsevol crítica. El delicte d'odi es va establir per combatre la discriminació de col·lectius vulnerables.
  Es persegueix la dissidència, són nombrosos els joves que entren a la presó preventiva només per haver participat en una manifestació o en una vaga. La prova, totes les persecucions als CDR o l'acarnissament amb Tamara Carrasco.
  A l'estat espanyol neguen l'existència de presos polítics i exiliats, és per això que la Junta Electoral ha prohibit utilitzar aquests termes. Potser és el mateix motiu pel qual ha obligat l'Ajuntament de Ripoll a retirar una pancarta de la façana en què es podia llegir la paraula "democràcia", perquè tampoc no hi ha democràcia. I no hi ha democràcia perquè les lleis no s'apliquen igualitàriament ni democràticament; si no, no hi hauria presos polítics ni exiliats per independentistes, ni Pablo Hasel aniria a la presó per comunista, i els acusats pels fets de Blanquerna no estarien lliures després d'haver estat condemnats.